b"\n_START_ARTICLE_\nMercat del peix de Tsukiji\n_START_SECTION_\nSituaci\xc3\xb3\n_START_PARAGRAPH_\nEl Tokyo Metropolitan Central Wholesale Market, conegut com a Mercat del peix de Tsukiji est\xc3\xa0 situat a prop de l'estaci\xc3\xb3 Tsukijishij\xc5\x8d de la l\xc3\xadnia Toei \xc5\x8cedo i de l'estaci\xc3\xb3 Tsukiji de la l\xc3\xadnia Tokyo Metro Hibiya. Hi ha dues seccions diferents: el mercat interior (jonai shijo) \xc3\xa9s on hi ha les llic\xc3\xa8ncies de majoristes i on es processa el peix. El mercat exterior (jogai shijo) \xc3\xa9s una mescla de mercat majorista i minorista, sobretot restaurants de suchi. Aquests establiments tanquen al principi de la tarda, mentre que els establiments de l'interior tanquen abans.\n_START_SECTION_\nEconomia\n_START_PARAGRAPH_\nEl mercat t\xc3\xa9 m\xc3\xa9s de 400 tipus diferents de productes del mar, des de les petites sardines fins a la tonyina, des del peix m\xc3\xa9s barat al car\xc3\xadssim caviar. Cada any s'hi venen m\xc3\xa9s de 700 mil tones de peix i marisc amb un valor de 600.000 milions de iens, aproximadament 5.500 milions de d\xc3\xb2lars. Tsukiji sol vendre m\xc3\xa9s de 2.000 tones m\xc3\xa8triques de peix per dia. El nombre de treballadors varia de 60.000 a 65.000: inclouen venedors, distribuidors, oficials, comptables...\n_START_SECTION_\nOperacions\n_START_PARAGRAPH_\nEl mercat obre tots els dies a les 3:00 de la matinada, excepte els diumenges, festius i alguns dies especials durant la setmana, amb l'arribada de productes per vaixell, cami\xc3\xb3 i avi\xc3\xb3 des de tots els racons del m\xc3\xb3n. \xc3\x89s interessant veure la desc\xc3\xa0rrega de les tonyines de gran volum. Els venedors de les parades majoristes (en japon\xc3\xa8s oroshi gy\xc5\x8dsha) estimen els valors i preparen els productes rebuts per a les subhastes. Els compradors, amb llic\xc3\xa8ncia per participar en les subhastes, inspeccionen els peixos per tal de determinar quins s\xc3\xb3n els lots per als quals volen fer una oferta i quin \xc3\xa9s el preu que estan disposats a pagar. _NEWLINE_Les subhastes comencen a les 5:20. Nom\xc3\xa9s qui t\xc3\xa9 una llic\xc3\xa8ncia hi pot participar, que poden ser majoristes intermediaris nakaoroshi gyousha, que tenen altres negocis al mercat, com tamb\xc3\xa9 altres compradors, restaurants, companyies de processament d'aliments i grans supermercats. _NEWLINE_Les subhastes acaben cap a les 7:00. Llavors el peix que ha estat comprat \xc3\xa9s carregat en camins per a ser entregat al destinatari, o en petits carretons per transportar-lo a algun dels establiments que hi ha al mercat. All\xc3\xad els propietaris de les peixateries els trossegen i preparen per a la venda minorista. En el cas dels peixos grans, com la tonyina o el peix espasa, el tall i la preparaci\xc3\xb3 \xc3\xa9s molt labori\xc3\xb3s. Si el peix ve congelat s'usen grans serres mec\xc3\xa0niques, mentre que el peix fresc \xc3\xa9s desmenudat amb ganivets especials, alguns de m\xc3\xa9s d'un metre de llargada anomenats Oroshi hocho, maguro-bocho, o Hancho hocho._NEWLINE_El mercat desenvolupa la m\xc3\xa0xima activitat entre eles 5:30 i les 8:00, despr\xc3\xa9s l'activitat disminueix notablement. Molts establiments comencen a tancar les portes a les 11:00 i el mercat tanca per a netejar-se a les 13:00. _NEWLINE_Inspectors del govern i de l'\xc3\xa0rea metropolitana de Tokyo supervisen les activitats en el mercat per fer complir les lleis i regulacions sobre la higiene dels aliments."